b'\n_START_ARTICLE_\nR\xc3\xb8dkl\xc3\xb8ver\n_START_SECTION_\nBeskrivelse\n_START_PARAGRAPH_\nR\xc3\xb8dkl\xc3\xb8ver er en fler\xc3\xa5rig urt med en opstigende eller helt opret v\xc3\xa6kst. St\xc3\xa6nglerne er fint h\xc3\xa5rede og let furede. Bladene sidder spredt og er trekoblede med elliptiske sm\xc3\xa5blade, der har hel rand. Oversiden er gr\xc3\xa5gr\xc3\xb8n med lyse aftegninger, mens undersiden er ensartet gr\xc3\xa5gr\xc3\xb8n. Hvert blad har to lysegr\xc3\xb8nne fodflige, der er pludseligt b\xc3\xb8rsteformet tilspidsede._NEWLINE_Blomstringen sker i maj-september, og den best\xc3\xa5r af lyser\xc3\xb8de til karminr\xc3\xb8de, smalle \xc3\xa6rteblomster, der sidder samlet i endestillede hoveder. Frugterne er rette b\xc3\xa6lge med et til tre fr\xc3\xb8._NEWLINE_Rodnettet er dybtg\xc3\xa5ende og kraftigt._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 0,50 x 0,35 meter (50 x 35 centimeter pr. \xc3\xa5r).\n_START_SECTION_\nVoksested\n_START_PARAGRAPH_\nR\xc3\xb8dkl\xc3\xb8ver formodes oprindeligt at stamme fra den Frugtbare halvm\xc3\xa5ne. Den dag i dag vokser den i tyrkiske lavlandsomr\xc3\xa5der sammen med eksempelvis Aegilops triuncialis (en gede\xc3\xb8jeart), agernigella, agerranunkel, agersnerle, almindelig brunelle, bulmeurt, cikorie, hyrdetaske, klinte, almindelig k\xc3\xa6llingetand, almindelig rajgr\xc3\xa6s, almindelig sar, bibernelle, bitter bakkestjerne, farveg\xc3\xa5seurt, gr\xc3\xa6sk ene, gul snerre, g\xc3\xa6rdevalmue, hvidkl\xc3\xb8ver, hvidmelet g\xc3\xa5sefod, knoldet storken\xc3\xa6b, kruset skr\xc3\xa6ppe, lucerne, markstenkl\xc3\xb8ver, middelhavsene, musevikke, plettet arum, Quercus infectoria (en egeart), rank potentil, r\xc3\xb8d arve, r\xc3\xb8dkn\xc3\xa6, sort r\xc3\xa6vehale, strandkrageklo, s\xc3\xb8lvbladet p\xc3\xa6re, vild gulerod, vild h\xc3\xb8r, v\xc3\xa5riris og weichseltr\xc3\xa6 ._NEWLINE_Arten er dog naturaliseret overalt i Europa \xe2\x80\x93 is\xc3\xa6r efter fysiokraternes anbefaling af den som jordforbedringsmiddel. Den er i Danmark meget almindelig over hele landet p\xc3\xa5 skr\xc3\xa6nter, overdrev og enge.'